Angajata unei firme de securitate din Iasi spune ca a fost data afara de patron pentru ca a indraznit sa-si efectueze concediul medical.

Asa sustine Anisoara Nichita, fosta angajata a firmei Gardian Privat Security. Ea a dat firma in judecata si a depus si plangere la ITM. Institutia a confirmat neregulile reclamate si a aratat ca va sanctiona societatea. „Justitia o sa isi faca datoria si o sa se vada cine are dreptate”, sustine administratorul societatii de paza.



O angajata a firmei de paza Gardian Privat Security a fost data afara de patron pentru ca a indraznit sa-si efectueze concediul medical. Anisoara Nichita lucra Gardian Privat Security, condusa de Dumitru Cracea. Compania efectua servicii de paza pentru Vel Pitar, unde era si punctul de lucru a Anisoarei Nichita. La inceputul acestui an, Nichita a intrat in conflict cu administratorul firmei, dupa ce a plecat in concediu medical si a lasat postul liber. „Am stat in frig si m-am imbolnavit, pana cand intr-o zi, cand eram acasa, am ajuns cu salvarea la spital. Medicii mi-au spus sa ma odihnesc si sa iau un concediu medial de doua saptamani, insa cei din conducerea firmei s-au aratat nemultumiti ca ramane postul liber, asa ca m-au chemat la munca. Dupa ce m-am intors din concediu am mai muncit doua saptamani dupa care m-au trimis ei in concediu fara sa cer, si pe anul in curs si pe anul anterior, ca nu imi luasem”, a declarat Anisoara Nichita.

Nemultumita de atitudinea conducerii, angajata s-a adresat Inspectoratului Teritorial de Munca scotand in evidenta o serie de posibile incalcari ale Codului Muncii in cadrul firmei si a inaintat si o actiune in instanta impotriva firmei, prin care cere sa ii fie recalculate toate sumele care i se cuvin de cand este angajata si pe care nu le-a incasat. „Se intampla multe nereguli in firma, de la faptul ca orele suplimentare sau zilele libere nu se platesc pana la faptul ca nu se dau sporuri la salariu sau de vechime.

Pe statul de plata am vazut eu ca se trec doua sume, una de 680 lei in pix si una de 720 lei in creion, ce contine si orele suplimentare, dar e clar ca se plateste doar suma trecuta in pix. Pe langa asta, se lucreaza mai mult decat permite legea: barbatii lucreaza cate 240 de ore lunar si sunt platiti pentru 190 de ore, iar femeile lucreaza cate 210 ore”, a acuzat Anisoara Nichita. In urma sesizarii, inspectorii de la ITM au efectuat un control la firma administrata de Dumitru Cracea si au constatat ca mare parte din neregulile semnalate de angajata Gardian Privat Security sunt adevarate. „La controlul efectuat la SC Gardian Privat Security SRL referitor la respectarea prevederilor legale in domeniul relatiilor de munca s-au constatato serie de deficiente pentru care s-au dispus masuri cu termene precise de realizare si anume respectarea duratei maxime legale a timpului de lucru, evidentierea in pontaj a tuturor orelor de lucru prestate de salariati, compensarea cu timp liber platit corespunzator sau plata unui spor de minim 75% din salariu a orelor de lucru prestate de salariati, acolo unde este cazul, acordarea anuala a concediului de odihna sau compensarea in bani a concediului de odihna neefectuat de salariati pana la inchiderea raporturilor de munca”, se arata in raspunsul primit de Anisoara Nichita de la ITM. Inspectorii au notat in finalul documentului ca in cazul neindeplinirii masurilor dispuse, firma va fi sanctionata.





Ce spune administratorul firmei





Pana sa primeasca raspunsul inspectori, Nichita a primit o veste neasteptata din partea firmei, respectiv o decizie prin care era anuntata ca ii este reziliat contractul de munca pe motive disciplinare. Conducerea companiei si-a motivat decizia prin faptul ca Anisoara Nichita a absentat nemotivat de la locul de munca, avea un comportament si un limbaj neadecvat fata de ceilalti colegi de serviciu, ii impiedica pe ceilalti colegi de serviciu in indeplinirea sarcinilor si atributiilor de serviciu, a parasit locul de munca fara aprobare si a executat lucrari in interes personal. Chestionat cu privire la aspectele semnalate de Anisoara Nichita, directorul Dumitru Cracea a mentionat ca nu vrea sa comenteze foarte mult pe baza acestora deoarece exista un litigiu pe rol pe aceasta speta, insa s-a aratat foarte increzator in rezolvarea problemei in instanta.

„Din cate stiu, am un proces pe rol cu dumneaei asa ca nu am ce sa va spun mai mult. Justitia o sa isi faca datoria si o sa se vada cine are dreptate. Daca ea e nemultumita si se considera neindreptatita dupa tot ce am facut pentru ea, asta e”, a spus Dumitru Cracea, directorul Gardian Privat Security. Pe 9 iulie se va judeca la Tribunalul Iasi cererea de reexaminare a ajutorului judiciar depusa de Anisoara Nichita in contradictoriu cu firma de paza.